Къалэунэхэ Хьэсэн (етIуанэ пIалъэ) (1354 – 1361)
1354 гъэм Хьэсэн етIуанэу тетIысхьэжащ пащтыхь тахътэм. Дауи, къыдэIэпыкъуауэ щыта Шехъо и Iэр хуит ищIащ зыхуейр ищIэну. Шехъо еджапIэхэр, сымаджэщхэр иухуащ. Пащтыхь Хьэсэн езым и цIэкIэ еджапIэшхуэ яригъэухуащ. Пщы Шехъо къыхузэгуэп гуэрым иукIри, къеныкъуэкъуу щыта пщы Сэгъуртэмэш утыкур къыхуэнащ. Ар лъэщт, и лъэкIыныгъэр инти, сулътIаныр щышынэрт. Абы ипкъ иткIэ, бэлыхьым хэкIын щхьэкIэ, яригъэубыдри, лъэхъуэщым ирадзащ, абыи щатхьэлэжащ.
Пащтыхь Хьэсэн и блыгущIэт Елыбгъэр къыщепцIыжам, лъэхъуэщым ирыригъэдзащ. Абы и хьэдэр ягъуэтыжатэкъыми, итхьэлэу хым хидзэжауэ ягъэхъыбаращ.
Пащтыхь Хьэсэн и лъэхъэнэм члисэхэм, къулъшырыфхэм епха щIыр къытрахыжри, пщыхэм хуагуэшащ, хабзэ мыхъумыщIэхэр цIыхубэм захригъэнащ. Ар илъэси 10-рэ ныкъуэкIэ пащтыхьу щытащ.